GRADITELJSKO-GEODETSKA ŠKOLA OSIJEK

Osijek, Drinska 16a

KLASA: 007-04/23-02/3

URBROJ: 2158-44-23-2

Osijek, 8.ožujka 2023. godine

**Z A P I S N I K**

24. sjednica Školskog odbora Graditeljsko-geodetske škole Osijek održana od 3. do 8. ožujka 2023. godine korištenjem elektroničkih sredstava koja, su sukladno članku 7. stavku 3. Poslovnika o radu Školskog odbora, omogućila odlučivanje u realnom vremenu

Poziv na sjednicu i zapisnik 23. sjednice upućen je svim članovima Školskog odbora dana 3. ožujka 2023. godine.

### Nazočni članovi Školskog odbora:

Iz reda nastavnika: Marko Molnar, nastavnik

 Gabrijela Anić, nastavnica

Predstavnik radnika: Marina Matić, nastavnica

Predstavnik roditelja: Ivana Nićin

Predstavnici osnivača: Tihomir Štefić,

Antonio Mihalj,

Mirko Ivković

**Ostali prisutni na sjednici:** Darko Pšihistal, ravnatelj

Martina Bestvina, tajnica

***D n e v n i r e d***

1. Usvajanje zapisnika 23. sjednice Školskog odbora
2. Donošenje Odluke o utvrđivanju prijedloga izmjene i dopune djelatnosti Graditeljsko-geodetske škole Osijek

**T. 1.** Članovi su usvojili zapisnik 23. sjednice školskog odbora.

**T. 2.** Tajnica škole Martina Bestvina izvijestila je članove Školskog odbora o potrebi izmjeni i dopune djelatnosti Graditeljsko-geodetske škole Osijek. Naime, temeljem čl. 8. st. 3. Statuta Graditeljsko-geodetske škole,  Škola obavlja stručno tehničke poslove prema Zakonu o strukovnom obrazovanju te slijedeće stručne poslove u skladu s posebnim zakonima i drugim propisima:

*–          zasnivanje i izrada nacrta (projektiranje) zgrada*

***–*** *završni građevinski radovi*

***–          izrada podloga i geodetskih elaborata***

***–*** *posredovanje za povremeni rad redovnih učenika u zemlji*

 Učenici koji pohađaju smjer „Tehničar geodezije i geoinformatike“ izrađuju geodetske elaborate sukladno Strukovnom kurikulumu za stjecanje kvalifikacije tehničar geodezije i geoinformatike koji je trenutno na snazi.

U pripremi je novi strukovni kurikulum za zanimanje tehničar geodezije i geoinformatike, koji će najvjerojatnije biti u primjeni već od 01.09.2023. godine. Prema novom strukovnom kurikulumu ishodi koje učenici trebaju zadovoljiti, a vezani su za *Osnove upravljanja zemljišnim informacijama* su:

1. Interpretirati zakonsku regulativu vezanu uz izradu geodetskih elaborata

2. Raščlaniti relevantne pravne akte za izradu geodetskih elaborata

3. Objasniti načela održavanja katastarskog operata geodetskim elaboratima

4. Kategorizirati postupke održavanja katastarskog operata geodetskim elaboratima

Skup ishoda učenja *Primjena geodetskih i geoinformatičkih postupaka kod upravljanja zemljišnim informacijama* su:

1. Izdvojiti odgovarajući pravni akt za izradu geodetskog elaborata

2. Primijeniti geoinformatičke postupke pri izradi geodetskih elaborata

3. Primijeniti geoinformatičke postupke kod predaje geodetskih elaborata

4. Održavati podatke upisane u katastar i zemljišne knjige

Prema Zakonu o izmjenama i dopunama Zakona o zemljišnim knjigama (NN 128/2022), podaci katastra se zemljišnoj knjizi dostavljaju isključivo u **elektroničkom (digitalnom) obliku**, a stoga se i službeno geodetski elaborati mogu predavati katastru samo u digitalnom obliku, preko sučelja SDGE-a (Sustav digitalnih geodetskih elaborata). U Sustavu digitalnih geodetskih elaborata se može raditi isključivo sa šifrom i **suglasnošću Državne geodetske uprave**. Državna geodetska uprava daje suglasnost nakon što Komora ovlaštenih inženjera geodezije ovlasti diplomiranog inženjera geodezije. Pri tome i Komora i Državna geodetska uprava traže prijavljenu djelatnost "**Geodetska djelatnost**" u pravnoj osobi u kojoj je diplomirani inženjer geodezije zaposlen, budući da je Zakonom o obavljanju geodetske djelatnosti (NN 25/2018) čl.16. st.1. propisano da ovlašteni inženjer geodezije u svojstvu odgovorne osobe može stručne geodetske poslove obavljati samostalno u vlastitom uredu ovlaštenog inženjera geodezije, u zajedničkom geodetskom uredu ili kao **zaposlenik** **u pravnoj osobi registriranoj za obavljanje geodetske djelatnosti**.

Prema čl. 5.st. 4. Zakona o obavljanju geodetske djelatnosti (NN 25/2018), pod obavljanjem stručnih geodetskih poslova za potrebe održavanja katastra zemljišta i katastra nekretnina podrazumijeva se pružanje usluga obavljanja terenskih mjerenja i prikupljanja podataka s **izradom** parcelacijskih i drugih **geodetskih elaborata** koji služe za održavanje katastra zemljišta, geodetskih elaborata koji služe za održavanje katastra nekretnina i geodetskih elaborata za pojedinačno prevođenje katastarskih čestica katastra zemljišta u katastarske čestice katastra nekretnina, izrade geodetskog projekta, ako se u okviru tog projekta izrađuju elaborati koji služe za održavanje katastra zemljišta i katastra nekretnina, te pružanje drugih geodetskih usluga za potrebe katastra zemljišta i katastra nekretnina. Temeljem čl. 6.st. 2. istog zakona, pod obavljanjem stručnih geodetskih poslova za potrebe prostornoga uređenja u smislu ovoga Zakona podrazumijeva se pružanje usluga **izrade geodetskih podloga** za potrebe izrade dokumenata i akata prostornoga uređenja te pružanje drugih geodetskih usluga za potrebe prostornoga uređenja. Budući da izrada podloga i geodetskih elaborata koje je već navedena kao djelatnost u Statutu Škole, spada pod geodetsku djelatnost, potrebno je brisati djelatnost „izrada podloga i geodetskih elaborata“ i dodati „geodetsku djelatnost“.

Zaključno, kroz Sustav digitalnih geodetskih elaborata se prolaze sve stvarne faze u izradi geodetskih elaborata. Ukoliko bi se umjesto djelatnosti izrada podloge i geodetskih elaborata dodala geodetska djelatnost, učenici bi doista mogli, uz nadzor nastavnika izraditi geodetske elaborate. U protivnom im može samo pokazati kako se nekad radilo. Učenici bi usvojenim znanjem i vještinama bili izravno u velikoj prednosti pri zapošljavanju, vrlo konkurentni na tržištu rada, odmah po završetku školovanja. Navedena znanja su izrazito tražena u svim geodetskim tvrtkama i uredima, te je bitno da učenici ulaskom na tržište rada već navedena znanja i vještine imaju, a ne da ih se u problematiku uvodi kao i da nisu završili smjer Tehničara geodezije i geoinformatike.

Ravnatelj je od Školskog odbora tražio donošenje Odluke o utvrđivanju prijedloga izmjene i dopune djelatnosti Graditeljsko-geodetske škole Osijek.

Prigovora nije bilo, te je jednoglasno donijeta:

**O D L U K A**

**o utvrđivanju prijedloga izmjene i dopune djelatnosti Graditeljsko-geodetske škole Osijek.**

Sjednica je završila 8. ožujka 2023. godine u 12:01 sati.

 **Zapisnik izradila Predsjednik Školskog odbora**

Martina Bestvina, dipl.iur. Marko Molnar, mag. ing. aedif.